นายกรัฐมนตรี เชิญชวนพุทธศาสนิกชนทั่วประเทศ ร่วมกิจกรรมเทศกาลวันอาสาฬหบูชาและเข้าพรรษา วัดใกล้บ้าน รูปแบบออนไลน์
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมกิจกรรมรณรงค์ส่งเสริมพระพุทธศาสนา เนื่องในเทศกาลวันอาสาฬหบูชาและเข้าพรรษา พุทธศักราช 2565 โดยรับชมสื่อองค์ความรู้วันอาสาฬหบูชาและเข้าพรรษา พุทธศักราช 2565 ในรูปแบบวีดิโอแอนิเมชัน พร้อมกล่าวว่า เทศกาลวันอาสาฬหบูชาและเข้าพรรษาเป็นประเพณีสำคัญทางศาสนาพุทธ ซึ่งเป็นศาสนาหลักประจำชาติของประเทศไทย แต่ไม่ว่าจะนับถือศาสนาใด ทุกคนก็ใช้ชีวิตอยู่ร่วมกันในรูปแบบพหุวัฒนธรรม โดยขอให้ส่งเสริมการเรียนรู้ให้กับเด็กรุ่นใหม่ในรูปแบบ Active Learning จัดการเรียนการสอนเกี่ยวกับพุทธประวัติ พัฒนาและส่งเสริมให้ผู้เรียนประยุกต์ใช้ทักษะและเชื่อมโยงองค์ความรู้นำไปปฏิบัติได้ในชีวิตประจำวัน พร้อมเชิญชวนพุทธศาสนิกชนทุกคนร่วมประเพณีทางพระพุทธศาสนาที่วัดใกล้บ้าน หรือหากไม่สะดวกสามารถเข้าร่วมกิจกรรมในรูปแบบออนไลน์และร่วมกันประกอบคุณงามความดีเพื่อถวายเป็นพุทธบูชา สืบทอดพระพุทธศาสนาให้ยั่งยืนตลอดไปสำหรับกิจกรรมส่งเสริมพระพุทธศาสนา เนื่องในวันอาสาฬหบูชาและวันเข้าพรรษา พุทธศักราช 2565 กำหนดจัดขึ้นระหว่างวันที่ 8-14 กรกฎาคม 2565 เพื่อส่งเสริมให้พุทธศาสนิกชน ได้ร่วมกิจกรรมถวายเป็นพุทธบูชาและเพื่อให้พุทธศาสนิกชนร่วมน้อมระลึกถึงคุณของพระรัตนตรัย เข้าวัดปฏิบัติธรรม บำเพ็ญศาสนกิจ รักษาศีล ลด ละ เลิกอบายมุข ร่วมสืบทอดพระพุทธศาสนาด้วยการมีส่วนร่วมกิจกรรมส่งเสริมคุณธรรมจริยธรรมในมิติศาสนา มีการจัดกิจกรรมทั้งในส่วนกลางและส่วนภูมิภาค โดยดำเนินการตามมาตรการทางสาธารณสุขที่เกี่ยวข้องอย่างเคร่งครัด